Spotlight (film)

Bakgrunn

I januar 2002 publiserte The Boston Globe flere artikler om hvordan den katolske kirke hadde dekket over en rekke overgrep mot barn utført av prester. Filmprodusentene Nicole Rocklin og Blye Faust ønsket å lage en film om journalistene som skrev artiklene. De fikk med seg Michael Sugar og Steve Golin som medprodusenter, samt Thomas McCarthy som regissør og Josh Singer som manusforfatter. Etter mye kildearbeid ble McCarthy og Singer ferdig med manuset i juni 2013.
DreamWorks skulle egentlig distribuere filmen, men studioet trakk seg fra filmprosjektet. Manuset havnet deretter på Black List, en liste over de «mest likte» filmmanuskriptene som enda ikke er plukket opp for produksjon. Manusene ble stemt fram i en undersøkelse med film- og studioprodusenter. Open Road Films påtok seg senere ansvaret for å distribuere filmen. Innspillingen ble satt i gang da McCarthy var ferdig med komedien The Cobbler.
Singer fortalte i magasinet Creative Screenwriting at formålet med filmen var å trekke fram journalistikkens makt, som han mente var i en nedgangsperiode. Han sa: «Denne historien handler ikke om å kritisere den katolske kirke. Vi var ikke på et oppdrag for å riste i folks tro. [...] Formålet var å fortelle en historie på riktig vis og samtidig vise nyhetsmediets makt – noe som i stor grad har forsvunnet i dag. Denne historien er viktig. Journalistikk er viktig, og det er et dypere budskap i historien.»

Handling

Anslaget utspiller seg i 1976. På politistasjonen i Boston diskuterer to politimenn pågripelsen av en katolsk prest siktet for barnemishandling. De snakker også om en høytstående prest som snakker med moren til barna for å forsikre henne om at det vil bli konsekvenser. En assisterende statsadvokat ankommer politistasjonen og forteller politimennene at pressen ikke må få høre om dette.
Hovedhandlingen følger en gruppe redaktører og journalister i årene 2001 og 2002; sjefredaktøren Baron og en gruppe på fem journalister fra avisens avdeling for gravende journalistikk, Spotlight-redaksjonen. Marty Baron (Liev Schreiber) blir ansatt som ny redaktør i dagsavisen The Boston Globe. Han fremstilles som et friskt pust utenfra; han er jøde fra Florida, mens «alle» i Boston er katolikker og ingen tør å kritisere den katolske kirken. Baron leser en artikkel i sin egen avis om advokat Mitchell Garabedian (Stanley Tucci). I artikkelen påstår Garabedian at Bernard Francis Law (Len Cariou), som var erkebiskop av Boston, visste at presten John Geoghan utførte overgrep mot barn og at han ikke gjorde noe for å stoppe ham. Baron ber Spotlight-redaksjonen, som ledes av Walter «Robby» Robinson (Michael Keaton), om å ta en titt på saken.
Journalisten Michael Rezendes (Mark Ruffalo) tar kontakt med Garabedian, men han nekter å bli intervjuet. Rezendes røper imidlertid at han er en del av Spotlight-redaksjonen og overbeviser Garabedian om å hjelpe ham. Sacha Pfeiffer (Rachel McAdams) intervjuer overgrepsofferet Joe Crowley (Michael Cyril Creighton), som forteller henne at han var ung og usikker på sin egen seksualitet da han ble misbrukt av sin lokale prest.
Filmen er en ensemblefilm hvor de seks hovedrollene utfyller hverandre. Mye av handlingen foregår i avisredaksjonen og i arkiver, og filmskaperne har tilsynelatende bevisst unngått emosjonelle og dramatiske scener, og heller lagt vekten på det hverdagslige journalistiske arbeidet med å avdekke saken.
I utgangspunktet fokuserer Spotlight-redaksjonen på én prest som flyttet fra sogn til sogn, men de oppdager etter hvert et større mønster med overgrep mot barn gjort av katolske prester i Massachusetts. De oppdager også erkebispedømmets forsøk på å dekke til overgrepene. Ved hjelp av Phil Saviano (Neal Huff), et medlem av støttegruppen Survivors Network of those Abused by Priests (SNAP), utvider de antallet til 13 prester. Richard Sipe (Richard Jenkins), en tidligere prest som har forsøkt å rehabilitere pedofile prester, forteller dem at så mye som 6 % av alle prester har utført barneovergrep, det vil si cirka 90 i Boston-området alene. Spotlight-redaksjonen er først i tvil om dette stemmer, men får etter hvert satt sammen en liste på 87 prester, noe som betyr at overslaget er korrekt.
Spotlight-redaksjonen velger å nedprioritere overgrepssaken når terrorangrepet 11. september 2001 rammer USA. Sacha forsikrer Phil om at de skal publisere artikkelen, men at det vil ta litt lengre tid. Han truer med å gi saken videre til en annen avis, men Sacha forteller ham at det vil sabotere arbeidet de har lagt ned. Filmen hopper fram i tid, og Garabedian forteller Rezendes at det finnes tilgjengelige og offentlige dokumenter som bekrefter at Law ble gjort oppmerksom på problemet og valgte å ignorere det. Rezendes foreslår å publisere artikkelen umiddelbart før flere ofre spores opp og rivaliserende aviser tar dem igjen. Robinson står ved sitt og vil fortsette med kildearbeidet slik at de kan angripe systemet skikkelig. The Boston Globe vinner en rettssak og får enda flere dokumenter offentliggjort.
Spotlight-redaksjonen begynner å skrive artikkelen og planlegger å publisere den i begynnelsen av 2002. Før den går i trykk, forteller Robinson til en sliten forsamling at han ble tilsendt en liste over 20 pedofile prester av advokat Eric MacLeish (Billy Crudup) i 1993, som han aldri fulgte opp. Slik avsløres det at også avisen har unnlatelsessynder preget av byens taushetskultur. Baron roser likevel ham og resten av Spotlight-redaksjonen for å ha avslørt forbrytelsene til slutt. Saken går i trykk med en internettlenke til dokumenter som beviser Laws mangel på handling, samt et telefonnummer som ofrene kan ringe. Når Rezendes og Robinson går til jobb neste dag, oppdager de at Spotlight-redaksjonen blir oversvømt med telefonsamtaler med ofre som ønsker å fortelle sine historier. Kameraet zoomer ut mens Robinson går til kontoret sitt, tar opp telefonen og svarer: «Spotlight».
Bildeutsnittet fader ut i sort til Howard Shores filmmusikk. Filmen ender med en liste over steder i og utenfor USA hvor lignende overgrepssaker har funnet sted. Det blir fortalt at kardinal Bernard Francis Law måtte gå av, men at han senere ble omplassert til Santa Maria Maggiore i Roma, en av verdens største kirker.

Innspilling og klipping

Innspillingen av Spotlight ble satt i gang 24. september 2014 i Boston i Massachusetts og fortsatte i oktober i Hamilton i Ontario. Scenene ble spilt inn i Fenway Park, The Boston Globes kontorer i Dorchester, Boston Public Library og McMaster University. Tom McArdle jobbet som filmklipper i filmen og har sagt: «Vi drev med filmklipping i åtte måneder. Vi ville fortsette å raffinere filmen. Vi klippet vekk fem hele scener og deler av noen andre scener. Vi klippet ofte vekk kun en replikk eller to for å gjøre scenen litt strammere.»

Utgivelse

Spotlight hadde verdenspremiere på filmfestivalen i Venezia 3. september 2015. Den hadde premiere på utvalgte kinoer i USA 6. november 2015 og ordinær kinopremiere 25. november. I Norge hadde filmen kinopremiere 11. mars 2016. Filmen fikk aldersgrensen R i USA, som vil si at barn under 17 år måtte ha med seg forelder eller verge. Dette skyldtes i hovedsak grafiske beskrivelser og upassende språkbruk. Den fikk 15 års-aldersgrense i Storbritannia av British Board of Film Classification. I Norge fikk filmen aldersgrensen A, som vil si at den er tillat for alle. Medietilsynet vurderte at «tematikken fremstilles på en måte som ikke antas å være skadelig for yngre barn.» Filmen ble markedsført med taglinen «Offentliggjør historien. Bryt stillheten.» (Break the story. Break the silence.).
Filmen spilte inn 88, 3 millioner dollar på verdensbasis i billettinntekter og tilsvarende 279 333 dollar i Norge. Spotlight ble utgitt på DVD og Blu-ray i Norge 25. juli 2016. Utgivelsen inneholdt to videosnutter som bonusmateriale. Den ene handler om overgrepsskandalen, mens den andre handler om viktigheten av fri presse og undersøkende journalistikk.

Utmerkelser

Spotlight vant to Oscar-priser for beste film og beste originalmanus (McCarthy og Singer) og ble nominert i ytterligere fire kategorier: beste regi (McCarthy), beste mannlige birolle (Ruffalo), beste kvinnelige birolle (McAdams) og beste klipping (Tom McArdle). Den ble nominert til tre Golden Globe-priser for beste dramafilm, beste regi og beste manus. Filmen ble foruten dette nominert til tre British Academy Film Awards («BAFTA-priser») og vant én for manuset. Den vant tre Critics' Choice Movie Awards for beste film, beste ensemble og beste originalmanus. Skuespillerne i filmen vant en Screen Actors Guild Award for beste ensemble, mens McAdams ble nominert til beste kvinnelige birolle. Det amerikanske filminstituttet kåret i tillegg Spotlight til en av filmårets ti beste filmer.